**Informasjon om faste og andre forberedelser**

Du må ikke spise mat eller drikke melkeprodukter etter kl. 24:00 kvelden før operasjonen.

**Voksne** kan drikke klare væsker (vann, saft, eplejuice, te og kaffe uten melk) og de kan røyke, bruke snus, drops og tyggegummi inntil 2 timer før oppmøte.

**Barn** (opptil 12 år) kan drikke klare væsker (vann, saft og eplejuice) inntil 1 time før oppmøte. Banan, yoghurt og morsmelk/morsmelkerstatning kan gis inntil 4 timer før oppmøte. Øvrig mat og kumelk kan gis inntil 6 timer før oppmøte.

NB! Dersom du bruker faste medisiner skal disse ikke tas om morgenen operasjonsdagen, men medbringes til sykehuset sammen med en oppdatert liste over medisinene du bruker. Anestesilege ordinerer hvilke av dine faste medisiner du kan ta før operasjonen. Du kan imidlertid bruke inhalasjonsmedisin som vanlig og ta denne med til sykehuset.

Ringer, smykker, klokke, piercing, kontaktlinser, neglelakk og sminke må fjernes før du kjøres til operasjonsavdelingen. Briller, høreapparat og tannproteser kan beholdes på. Disse blir lagt til side før narkosestart.

Vær forberedt på at det kan bli noe venting før det er klart til operasjon. Ta derfor gjerne med lesestoff eller annet tidsfordriv (iPad e.l.).

Ved behov for følge ber vi deg om å kun ta med en pårørende.

Barn kan ha følge av en pårørende til det sover og til oppvåkningsavdelingen etter operasjonen.

Barn kan få på Emla-krem på begge håndrygger ca. 1 time før oppmøte. Kremen bedøver området hvor narkosemiddelet settes og kan kjøpes reseptfritt på apoteket.